**Häädemeeste, Surju ja Tahkuranna valla ühinemisläbirääkimised**

Surjus, 23.12.2016, algus kell 9.00

Protokoll nr 11

Kohal viibisid:

Häädemeeste – Algis Perens (AP), Toomas Abel (TA), Lembit Künnapas. Puudus Magnus Mõttus.

Surju – Kadri-Aija Viik (KAV), Hannes Isand (HI), Jaanus Männik (JM)

Tahkuranna – Argo Mengel (AM), Karel Tölp (KT), Merike Saks (MS)

Konsultant Mikk Lõhmus

Osalesid ka HM volikogu liige Urmas Aava ja Surju vallasekretär Mare Kütt.

Päevakord:

1. Ühendvalla nimest
2. Ühinemisleping ja selle lisad volikogudes otsustamiseks, eelnõud.
3. Avaliku väljapaneku ettepanekute tabel ja eelnõu ettepanekute kinnitamiseks

Avasõnad Jaanus Männikult (JM), annab juhatamise üle Algis Perensile (AP).

1. Ühendvalla nimest

AP: eelmisest korrast nimeküsimus 2:1 otsustatud, Surju tegi sel puhul volikogu liikmete küsitluse – kuulame.

JM: Surju vallavolikogu seisukohad nime Häädemeeste suhtes - 6 vastu, 1 poolt, 2 erapooletud. Näitab ekraanile kolme seisukohta.

Oleme kevadest saadik konstruktiivset koostööd teinud ja kõiges praktiliselt konsensuslikult kokku leppinud, leping on hea. Kui me nüüd nimeküsimuse surve all 2:1 häältega peame otsustama, siis pole see hea alus edaspidiseks koostööks. Pealegi oli üks kahest esimesest otsusest, et seniste valdade nimesid ei kasutata.

Lembit Künnapas: siin on kolm vastuarvamust, miks sa ei pane pooltarvamust.

JM: (otsib seda arvutist, ei leia) – jah, üks pooltarvamus oli – nime pärast liitumata ei peaks jääma, tähtis on lepingu sisu ja koostöötahe.

Argo Mengel (AM): Mis seis Häädemeestel on, kas arutasite veel nime üle?

LK, KT jt argumenteerivad – kas Häädemeeste arutas? Tulemus – HM on jäänud oma seisukoha juurde (LK).

**JM: Surju vallaesindus, arvestades oma volikogu seisukohta (6:1:2), palub Häädemeeste volikogul enne lepingu lõpphääletust arutada nimeküsimust veelkord ja panna hääletusele lepingu nimevariandina Häädemeeste alternatiiv Liiviranna, ning seejärel hääletada lepingu üle.**

**Sama hääletuse kavatseb teha Surju vallavolikogu.**

**AM toetab seda soovi.**

Pikk arutelu – Kas survestatud otsuse järel on hea edasine koostöö võimalik (Hannes Isand – HI, Kadri-Aija Viik – KAV), kas pärast Saarde loobumist vanad kokkulepped kehtivad (Urmas Aava - UA), kehtivad, kuna aluseks on endiselt Saarde ettepanek ja aega nullist alustamiseks pole (JM), kas leping sünnib, kui kaks selle kolmest heaks kiidavad – ei sünni, see tuleb kahele uuendada (ML) jne.

Tehakse vaheaeg.

Arutelu (osalevad kõik) jätkub kuni selleni, kas oleks võimalik teha kaks liitumislepingut - HM+TR ning Saarde+Surju – rannarahvas ja metsarahvas. See mõte jäetakse kõrvale kui ebamõistlik ja hilinenud.

Sama tähtis kui HM-le on Häädemeeste identiteet, on Tahkuranna-Uulu identiteet tähtis ka Tahkurannale ja Surju rahvale on tähtis oma praegune + ennesõjaaegne Saarde-Tahkuranna identiteet. Kõik, sh HM esindus on nõus, et nime pärast leping sõlmimata jätta oleks vastutustundetu ja kahjulik.

MS – targem peaks järele andma, HI – Häädemeestel peaks ju tarku olema.

1. Ühinemisleping ja selle lisad volikogudes otsustamiseks

Arutelu volikogus otsustatavate dokumentide üle, täpsustatakse volikogude otsuse eelnõu - **Taotlus haldusterritoriaalse korralduse muutmiseks** ja selle esitamist maavanemale **. AM –** kas ja millal, näit 29.12., on võimalik ühinemisleping pidulikult allkirjastada? ML - Selle võib allkirjastada hiljem – uuel aastal. Loobutakse 29.12. mõttest. KT – kandkem lepingu päisesse ka valdade sümboolika!

KT – Lisas 3 Investeeringud teha tehniline täpsustus – lisada tabelisse 2 finantseerimise allikana ka – vajadusel laen. Nõustutakse konsensuslikult.

JM – Seletuskirja oleks õige täiendada pärast Saarde loobumist – fikseerida see ja see, et leping tuleb kolme valla vahel. Saatsin selle formuleeringu kõigile listi:

Saarde vallavolikogu otsustas (otsus nr 36 07.12.2016) jätta ühinemislepingu ja selle lisad kinnitamata ning lõpetada ühinemisläbirääkimised. Häädemeeste, Surju ja Tahkuranna jätkasid seadusele tuginedes ja ühtlasi Häädemeeste vallavolikogu otsusega (otsus nr 26, 10.03.2016). Surju ja Tahkuranna vallale tehtud ühinemisettepanekule toetudes kolme valla ühinemisläbirääkimisi, muutes vastavalt lepingut ja selle lisasid.

Ettepanek sumbub aruteludes.

1. Avaliku väljapaneku ettepanekute tabel ja eelnõu ettepanekute kinnitamiseks – otsustatakse kinnitada nelja valla ühinemislepingu avaliku väljapaneku- **Häädemeeste, Saarde, Surju ja Tahkuranna valla ühinemislepingu kohta esitatud ettepanekute tabel.** Muud jooksvad ettepanekud kajastuvad läbirääkimiste protokollides. Nõustutakse konsensusega.

Mikk Lõhmus kutsutakse Häädemeeste volikogu istungil osalema, nõustub.

Koosoleku juhataja: Algis Perens Protokollija: Jaanus Männik

/allkirjastatud digitaalselt/